**Arena Næstved og REMA 1000 Næstved indgår stor partneraftale**

*REMA 1000 Næstved slår sig sammen med regionens største eventsted Arena Næstved og indgår et lokalt samarbejde af nationalt omfang.*

Arena Næstved indgår en stor femårig kontrakt med REMA 1000 Næstved, og dermed er den største partnerskabsaftale til dato, en realitet.

* Vi er utrolig stolte af det her samarbejde. Der skal alligevel noget mod til at tegne sig ind som hovedpartner, hvor man dermed går all in. Selvom de lokale købmænd er en del af kæden REMA 1000 Danmark, er det deres egne forretninger, og derfor også deres egen økonomi, der finansierer dette samarbejde, og vi glæder os meget over, at det lykkedes at lande en hovedpartner lokalt, siger Magnus Rostgaard, partnerskabschef, Arena Næstved.

De indledende samtaler om aftalen startede mellem parterne i september sidste år. Fra 1. marts træder aftalen officielt i kraft.

* For os syv lokale købmænd giver det utrolig god mening. Udover den synlige eksponering og det åbenlyse samarbejdspotentiale, der sikrer en solid partner for os, kommer man ikke længere uden om Arena Næstveds værdi for byen. Vi får et årligt arrangement, og kan rykke flere andre aktiviteter ind i arenaen, og så sender vi et stærkt og synligt signal om, at vi tør tage en langsigtet og substantiel investering i vores lokalsamfund, siger Jesper Olsen, købmand, REMA 1000, Karrebækvej.

**Et lokalt partnerskab med nationale proportioner**
Med i aftalen følger et årligt arrangement parterne gennemfører sammen, flere aktiviteter og stor eksponering af REMA 1000 Næstved, mest synligt i kraft af logoskift. Det klassiske R i Arena Næstved bliver skiftet ud med det genkendelige REMA 1000 R.

* Vi har længe ønsket at finde en hovedpartner. Jeg er imponeret over, at det lykkedes at etablere aftalen lokalt. Normalt for en arena eller et stadion, er det nationale brands, der løber med et partnerskab af den kaliber. At de syv lokale REMA 1000 butikker i Næstved har mod på at indgå et partnerskab af nationalt omfang, vidner jo om, hvor meget de også ønsker at styrke lokalsamfundet, siger Jakob Brixvold, direktør Arena Næstved.

Det er Jesper Olsen fra REMA 1000 på Karrebækvej, der har samlet byens syv lokale REMA 1000 butikker om det nye samarbejde, som naturligvis er bakket op af REMA 1000 Danmark. Parterne deler visioner om et stærkt lokalsamfund, hvor alle kan være med, og de glæder sig til at samarbejde om deres værdifællesskaber.

Arena Næstveds nye logo vil blive indfaset gradvist.

Kontakt:
Magnus Rostgaard, partnerskabschef, Arena Næstved: mr@arenanaestved.dk

Jesper Olsen, Købmand, REMA 1000 Karrebækvej: k735@rema1000.dk

Phillippa Maigaard Filtenborg, Kommunikationschef, Arena Næstved: pm@arenanaestved.dk

Kristian Nielsen, Købmand, REMA 1000 Erantisvej: 892@rema1000.dk